Ανακοίνωση της Επιτροπής βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου

Τροποποίηση των υποχρεώσεων δημόσιας υπηρεσίας στις τακτικές αεροπορικές γραμμές μεταξύ Δουβλίνου και Kerry από την Ιρλανδία

(2002/C 66/04)

(Κείμενο που παρουσιάζει ενδιαφέρον για τον ΕΟΧ)

1. Η Ιρλανδία αποφάσισε να τροποποιήσει, από τις 22 Ιουλίου 2002, τις υποχρεώσεις δημόσιας υπηρεσίας για τις τακτικές αεροπορικές γραμμές μεταξύ Δουβλίνου και Kerry, οι οποίες είχαν δημοσιευθεί στην Επίσημη Εφημερίδα των Ευρωπαϊκών Κοινοτήτων C 265 της 15ης Σεπτεμβρίου 2000 βάσει του άρθρου 4 παράγραφος 1 στοιχείο α) του κανονισμού (ΕΟΚ) 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών.

2. Οι υποχρεώσεις δημόσιας υπηρεσίας έχουν ως εξής:

2.1. Ελάχιστη συχνότητα και χωρητικότητα

α) Τα δρομολόγια πρέπει να εκτελούνται με συχνότητα τουλάχιστον 21 πτήσεων μετ' επιστροφής εβδομαδιαίως ως εξής:

i) Τα δρομολόγια πρέπει να εκτελούνται με συχνότητα τουλάχιστον τριών πτήσεων μετ' επιστροφής ημερησίως, από Δευτέρα έως και Παρασκευή, και τουλάχιστον πέντε πτήσεων μετ' επιστροφής ισοκατανεμημένων στις δύο ημέρες κάθε τέλους της εβδομάδας (Σάββατο/Κυριακή).

ii) Πρέπει να εκτελείται μια πρόσθετη πτήση μετ' επιστροφής κατά τη διάρκεια της εβδομάδας, από Δευτέρα έως και Παρασκευή, η οποία σε συνδυασμό με την παράγραφο i) ανωτέρω, αυξάνει τον ελάχιστο απαιτούμενο αριθμό πτήσεων μετ' επιστροφής σε 21 εβδομαδιαίως. Οι λεπτομέρειες σχετικά με την χρονοθέτηση αυτής της πρόσθετης πτήσης θα συμφωνηθούν από το μεταφορέα με την Department of Public Enterprise, Airports Division, 44 Kildare Street, Dublin 2.

β) Τουλάχιστον 1050 θέσεις εβδομαδιαίως από και προς Kerry/Δουβλίνο (δηλαδή τουλάχιστον 2100 θέσεις και προς τις δύο κατευθύνσεις) πρέπει να προβλέπονται ως εξής:

i) τουλάχιστον 150 θέσεις προς κάθε κατεύθυνση από και προς Kerry/Δουβλίνο (δηλαδή τουλάχιστον 300 θέσεις και προς τις δύο κατευθύνσεις) πρέπει να προβλέπονται ημερησίως, από Δευτέρα έως και Παρασκευή·

ii) στα τέλη της εβδομάδας, δηλαδή Σάββατο και Κυριακή, ο ελάχιστος αριθμός προβλεπόμενων θέσεων πρέπει να είναι 250 ημερησίως από και προς Kerry/Δουβλίνο ισοκατανεμημένων τις δύο ημέρες (δηλαδή τουλάχιστον 500 θέσεις και προς τις δύο κατευθύνσεις ισοκατανεμημένες τις δύο ημέρες).

Οι ανωτέρω απαιτήσεις ισχύουν για όλη τη διάρκεια του έτους.

2.2. Τύπος χρησιμοποιούμενου αεροσκάφους

α) Τα δρομολόγια πρέπει να εκτελούνται με αεροσκάφος υπό πίεση ελάχιστης χωρητικότητας 30 θέσεων.

β) Εφιστάται η προσοχή του αερομεταφορέα στις τεχνικές και λειτουργικές συνθήκες που επικρατούν στους αερολιμένες. Για περαιτέρω πληροφορίες παρακαλείσθε να απευθυνθείτε στην Airports Division, Department of Public Enterprise, 44 Kildare Street, Dublin 2, Mr Ken Gorman, Τηλ: (353-1) 604 16 18, φαξ: (353-1) 604 16 81, e-mail: kengorman@dpe.ie

2.3. Ωράρια

Επί έξι ημέρες εβδομαδιαίως, δηλ. από Δευτέρα έως και Σάββατο, ο προγραμματισμός των πτήσεων πρέπει να περιλαμβάνει μια πολύ πρωινή πτήση από το Kerry προς το Δουβλίνο και μια βραδυνή από το Δουβλίνο προς το Kerry έτσι ώστε οι επιβάτες, καθώς και εκείνοι που ταξιδεύουν για λόγους εργασίας, να μπορούν να κάνουν ένα ταξίδι μετ' επιστροφής εντός της ημέρας. Η απαίτηση αυτή αυτή ισχύει για όλη τη διάρκεια του έτους.

2.4. Ναύλοι

α) Οι ισχύοντες ναύλοι πρέπει να έχουν ως εξής:

i) μέγιστος ναύλος μετ' επιστροφής 123 ευρώ για μέγιστη χωρητικότητα 40 % ημερησίως προς κάθε κατεύθυνση από και προς Kerry/Δουβλίνο·

ii) ναύλος έως 110 ευρώ για χωρητικότητα τουλάχιστον 40 % ημερησίως προς κάθε κατεύθυνση από και προς Kerry/Δουβλίνο·

iii) δεν επιβάλλονται περιορισμοί στους ναύλους για το υπόλοιπο των ελάχιστων απαιτούμενων θέσεων ημερησίως στο δρομολόγιο.

β) Ο αερομεταφορέας που αναλαμβάνει την υποχρέωση δημόσιας υπηρεσίας πρέπει να συνάψει συμφωνίες για την υποκείμενη σε υποχρεώσεις δημόσιας υπηρεσίας γραμμή με τουλάχιστον δύο άλλες αεροπορικές εταιρείες που εκτελούν πτήσεις από το Δουβλίνο προς το Ηνωμένο Βασίλειο και την ηπειρωτική Ευρώπη. Αυτές οι συμφωνίες με άλλες αεροπορικές εταιρείες πρέπει να προβλέπουν ιδίους ή ισοδύναμους όρους και συνθήκες και να ακολουθούν, για τους ναύλους του δρομολογίου, ανάλογο σύστημα σύμφωνα με τους διεθνείς κανόνες. Ο αερομεταφορέας που αναλαμβάνει την υποχρέωση δημόσιας υπηρεσίας πρέπει επίσης να συνάψει συμφωνία με οιαδήποτε άλλη ενδιαφερόμενη αεροπορική εταιρεία που εκτελεί δρομολόγια από τον αερολιμένα του Δουβλίνου υπό ιδίους ή ισοδύναμους όρους και συνθήκες.

γ) Οι ναύλοι που αναφέρονται στο στοιχείο α) περιπτώσεις i) και ii) ανωτέρω μπορούν να αυξάνονται μια φορά ανά έτος με την εκ των προτέρων συγκατάθεση του Υπουργού Δημοσίων Επιχειρήσεων, εφόσον σημειωθεί ασυνήθης και απρόβλεπτη αύξηση των συντελεστών κόστους εκτέλεσης της γραμμής για την οποία δεν ευθύνεται ο αερομεταφοέας. Οι νέοι ναύλοι κοινοποιούνται στον αερομεταφορέα που εκτελεί την γραμμή και τίθενται σε εφαρμογή μόνον εφόσον κοινοποιηθούν προηγουμένως στην Ευρωπαϊκή Επιτροπή και δημοσιευθούν στην Επίσημη Εφημερίδα των Ευρωπαϊκών Κοινοτήτων.

2.5. Εμπορία των πτήσεων

Η εμπορία των πτήσεων πρέπει να γίνεται με τουλάχιστον ένα ηλεκτρονικό σύστημα κράτησης θέσεων.

2.6. Συνέχεια των δρομολογίων

α) Εκτός από τις περιπτώσεις ανωτέρας βίας, ο αριθμός ακυρωμένων πτήσεων για λόγους απευθείας καταλογιζόμενους στον αερομεταφορέα δεν πρέπει να υπερβαίνει το 2 % του ελάχιστου απαιτούμενου αριθμού πτήσεων ετησίως·

β) Ο αερομεταφορέας οφείλει να γνωστοποιήσει την πρόθεσή του να διακόψει τη γραμμή με κοινοποίησή του έξι μήνες πριν την διακοπή των πτήσεων.